
LOUISA HEATON

Nyttårsmirakelet

Denne oversettelsen er redigert av: Nella Winter




Louisa Heaton

bor på Hayling Island, Hampshire, med ektemann, fire barn og en liten dyrehage. Hun har hatt flere roller innen helsesektoren, nyligst fire år med å svare på telefoner som kommer inn til nødnummeret. Når hun ikke skriver, liker Louisa andre kreative ting, som lesing og quilting – vanligvis istedenfor de tingene hun burde gjort!

 




Til Nick,

for at du alltid støtter og heier.

Takk for alt du gjør. X




1

New York, nyttårsaften

Doktor Henry Locke ville ha foretrukket å bli hjemme. Han likte seg der. Hjemmet var hans tilfluktssted. Bøkene hans var der. Pianoet. Sengen. Leiligheten lå høyt nok oppe til at han ikke var så plaget av trafikkstøy, men hvis han var hjemme mens rushtrafikken pågikk, satte han på litt klassisk musikk for å overdøve de hektiske lydene av horn og sirener.

Men det var nyttårsaften, og broren Hugh var på besøk fra England, og han hadde dukket opp på døren til Henry og insistert på at de skulle feire det nye året.

«Vi skal ut!»

Han hadde forsøkt å protestere, men Hugh hadde ikke funnet seg i det.

«Tror du jeg går ut og drikker alene når du sitter hjemme med hodet mellom boksidene? Du er ikke på sykehuset i kveld, du har en sjelden friaften, så vi skal nyte den.»

De hadde startet kvelden på den irske puben Shamrocks, der Hugh til Henrys overraskelse faktisk så ut til å kjenne noen av stamgjestene. Det viste seg at de hadde gått på universitetet sammen, og mens broren hadde drukket den ene halvliteren etter den andre, hadde Henry tatt seg et glass vin og smilt og småpratet, mens han hele tiden ønsket at han var hjemme og fikk seg litt sårt tiltrengt søvn.

Det hadde vært mye å gjøre i det siste. Mange vanskelige fødsler, mange nødstilfeller. Det hjalp ikke at de var underbemannet. Covid hadde fått noen av de ansatte til å slutte. Andre hadde rett og slett begynt på andre sykehus.

Ideelt sett trengte de minst én gynekolog til, én assistentlege til og et par sertifiserte jordmødre. De hadde vikarer, men det var aldri det samme. HR hadde imidlertid nettopp informert dem om at de hadde ansatt et par nye folk, så det ville være bra. De trengte faste folk. De trengte folk som ble. Da kunne kanskje resten av dem slappe litt mer av.

Hvorfor kunne ikke Hugh bare ha foreslått en film i stedet?

«Dette ser flott ut!» sa Hugh og dro Henry bort til køen utenfor en nattklubb. «Jeg vedder på at det er mange nydelige damer der inne, som er desperate etter å bli imponert av de sjarmerende engelske manererene våre.»

Henry tvilte på det. Selv om hans egen engelske aksent var populær blant pasientene og vennene hans, tvilte han på at Hugh, som nesten slet med å stå oppreist etter alkoholinntaket, ville finne en dame. Men hvem visste? Det var nyttårsaften, og kanskje broren ville klare å overtale en eller annen vakker lokal kvinne til å la ham kysse henne mens det nye året begynte?

De kom seg langsomt foran i køen og gikk inn på klubben. Med ett ble Henry kastet inn i et mørkt, fuktig og ekstremt høylytt rom. Hugh snudde seg mot ham, gliste som en gal og prøvde å si noe, men Henry fikk ikke med seg et ord.

Mens Hugh gikk i én retning, mot en trio damer, satte Henry kursen mot baren for å hente seg en drink.

Til slutt kom han seg til baren og viftet med en lapp til bartenderen for å fange oppmerksomheten hans, og klarte å bestille en hvitvin ved å peke på flasken etter at bartenderen hadde problemer med å høre bestillingen hans.

Hvordan likte noen dette?

Da han så ut over den tette, bølgende folkemengden på dansegulvet, syntes han at han fikk øye på Hugh, som støttet seg til en vegg og forsøkte å sjarmere en brunette som hadde på seg en tiara med rosa fjær og et rosa bånd der det stod Bride-to-Be.

Seriøst, Hugh? Du kommer ingen vei med å prate med bruden!

Han snudde seg tilbake for å ta imot glasset sitt, og skulle akkurat til å gå bort til et hjørne så langt unna høyttalerne som han kunne komme, da han kjente at noen snublet over føttene hans og dynket brystet og buksene hans med en drink.

Jeg burde ha visst bedre enn å gå med hvit skjorte.

En rød flekk spredte seg over brystet hans.

Munnen hennes beveget seg. Hun sa noe han ikke helt fikk med seg.

Han så en masse blonde krøller da kvinnen dukket ned i vesken for å hente et lommetørkle, og så begynte hun å tørke på skjorten hans, presset stoffet mot ham. Så tok hun en pause, bet seg i leppen og kikket opp på ham, og han ble plutselig truffet av et lynnedslag.

Leppene hennes beveget seg igjen, formet ord han fortsatt ikke kunne høre på grunn av den fordømte musikken, og så nikket hun nedover. Mot buksene hans.

Han var fortsatt sjokkert over sin oppsiktsvekkende reaksjon på denne kvinnen, men samlet seg raskt og så ned. Og, ja, det satt en liten bit sitronskall fast til skrittet hans. Han plukket den av, og visste ikke hva han skulle gjøre med det. Bare kaste det?

Det var som om hjernen ikke fungerte helt som den skulle, for kvinnen som stod foran ham, var fantastisk. Det kunne ikke stemme, for han hadde tatt et kraftig oppgjør med seg selv om hvordan han reagerte på vakre kvinner i det siste, og han hadde sverget på at det var strengt! Han skulle ikke falle for noen, ikke knytte seg romantisk til noen, ikke spille på begjær, ikke legge merke til kvinner, punktum! De eneste kvinnene han hadde kontakt med, var pasientene, og forholdet til dem var uansett strengt profesjonelt.

Henry og romantiske forviklinger fungerte aldri. De endte alltid dårlig. Han var ikke særlig god til romantikk, og han slet med å håndtere andre menneskers følelser.

Han åpnet munnen for å snakke, for å spørre om hun hadde det bra, men hun ristet bare på hodet og pekte på øret. Hun kunne ikke høre ham heller, for pokker!

Henry pekte på en dør merket Exit, og hun nikket.

Dørvakten gikk til side for å slippe dem forbi, og de tok noen skritt til siden.

«Jeg er lei for det», sa han. «Du må la meg spandere en drink til. Eller i det minste betale.»

«Nei, takk. Jeg ville ikke være her uansett, så du har hjulpet meg med å flykte.»

Han smilte. «Du også? Jeg trodde jeg var den eneste som ikke ville være her.»

«Er ikke klubber din greie?» spurte hun og smilte til ham.

«Nei.»

«Ikke min heller.»

Han nikket anerkjennende. Hun fascinerte ham, denne kvinnen. Han hadde aldri sett henne før – men hvorfor skulle han det?

«Du er … engelsk?» spurte hun og la hodet på skakke.

«Ja. Født og oppvokst i Oxford. Henry Locke.»

Han rakte ut hånden, og hun grep den. Da han la hånden rundt hennes, kjente han en bølge av noe udefinerbart strømme gjennom seg, så da hun slapp taket, stakk han begge hendene tilbake i bukselommene, slik at han ikke skulle gjøre det igjen. Hun gjorde ham nervøs. Hun fikk ham til å vurdere å bryte løftet han hadde gitt seg selv.

«Jeg heter Natalie.»

Han smilte. Det passet henne. «Hyggelig å treffe deg, Natalie.»

«I like måte. Jeg håper jeg ikke har ødelagt skjorten din.»

«Å, denne gamle greia? Ikke tenk på det.»

«Du må la meg betale for renseriet.»

«Nonsens.»

Bak dem lød det et brak da klubbdøren åpnet seg, og ut kom Hugh med armen rundt skulderen på en kvinne. Han vinket til Henry og vaklet bortover.

«Hei, dette er Brandy! Hun og jeg skal ha vår egen fest. Klarer du å komme deg hjem, kjære bror?»

Henry nikket. «Helt klart.»

Hugh kikket søvnig på Natalie. «Hvem er dette?»

«La meg be om unnskyldning for min ubehøvlede bror. Alkoholen ser ut til å ha slått ut høflighetssenteret i hjernen hans.»

Hun lo – en vakker latter. «Det er i orden. Hvis man ikke kan drikke i kveld, når kan man det da?»

Hugh og hans nye venninne gikk nedover gaten. Henry kjente at kinnene blusset av forlegenhet. Lillebroren hadde alltid vært det mest sprudlende medlemmet av familien.

«Beklager det.»

«Det går bra.»

Natalie grøsset.

«Fryser du? La meg …» Han trakk av seg dressjakken og la den rundt skuldrene hennes.

«Takk.» Hun krøp inn i den.

Han følte at han burde gå. Det spilte ingen rolle med jakken; hun kunne beholde den. Hjernen hans skrek til ham. Gå din vei mens du kan! Redd deg selv!

Men i stedet stirret han på henne.

«Har du … eh … noen nyttårsforsetter?» Det var det eneste spørsmålet den forvirrede hjernen hans kunne trylle frem, uvirksom som den var i sin forvirrede tilstand.

Hun nikket. «Ja. Jeg skal begynne på nytt. Ikke la fortiden holde meg tilbake. Jeg skal satse alt på den nye jobben min og få nye venner. Være en god nabo. Holde meg unna menn. Og du?»

«Eh … ja. Samme her. Forbli singel. Ikke la fortiden min holde meg tilbake, men lære av den … du vet, den slags ting …»

Han fortsatte å stirre. Hun hadde de mest utsøkte øynene han hadde sett, og han lurte på hvilken farge de hadde. Blå? Grønne? Det var vanskelig å se. Men de var klare og intelligente, og samtidig en anelse skyggelagt. Det var den skyggen, det mørket, som fascinerte ham. Det var som om hun prøvde å skjule noe – men kanskje var det fortiden hun hadde snakket om? Henry visste alt om smertefulle fortider. Og lengselen etter å unnslippe den.

«Ti! Ni! Åtte!»

De hørte begge at nedtellingen begynte inne på klubben.

Henry så nervøst på Natalie. Det var tydelig at de skulle ringe inn det nye året sammen. To fremmede.

«Sju! Seks! Fem!»

Tankene hans raste. Hva var etiketten her? De hadde nettopp møtt hverandre, og det vanlige var at man ved inngangen til det nye året jublet og feiret med sine nærmeste med en klem og et kyss. Men de hadde begge innrømmet at ingen av dem hadde lyst til å bli involvert i noe, så …

Han stirret på munnen hennes, splittet av ubesluttsomhet.

«Fire! Tre! To!»

Han så på øynene hennes, som om han søkte retning. Eller kanskje bare tillatelse. Han hadde veldig lyst til å kysse henne, til tross for reglene sine – for det var jo bare ett kyss, ikke sant? Det kom ikke til å føre til noe. Det spilte ingen rolle at han aldri ville se henne igjen. Gjorde det det?

«En! Godt nytt år!»

Hun så sjenert, nesten kokett, opp på ham, og han visste at hun ikke ville ha noe imot at han ga henne et kort kyss.

Han smilte og tok et forsiktig skritt frem, bøyde hodet for å gi henne et kyss på kinnet. Det virket gentlemanaktig. Ikke for freidig. Han antok ikke at hun ville ha mer.

Men huden på kinnet hennes var babymyk, håret hennes luktet blomster, og etter at han hadde presset leppene mot kinnbeinet hennes, fortsatt med hendene i lommene, ble han plutselig stående, og sansene gikk amok over duften og mykheten hennes.

Hun snudde seg og så på ham med spørsmål i blikket. Ansiktet hennes var så nær hans. Hun kikket på munnen hans, og så opp på øynene hans igjen. Usikker? Håpefull?

Halsen hans hadde sluttet å fungere. Ordene kunne ikke formes. Pusten var borte fra lungene hans. Alle sansene var i fullstendig uorden da hun strakte seg opp for å holde om ansiktet hans og førte leppene hans tilbake til sine.

Han lukket øynene og kysset henne.

*

Solen stod allerede høyt på himmelen og strømmet inn gjennom soveromsvinduet da Henry våknet neste morgen. Han blunket raskt for å prøve å fjerne søvnen fra øynene, og kroppen var deilig tilfreds.

Og så husket han det.

Da han snudde hodet, så han blonde krøller på puten ved siden av seg. Natalie lå på magen, vendt bort fra ham, med det deilige håret spredt utover det hvite putevaret. Den glatte ryggen hennes var preget av en liten rekke sølvfargede arr.

Han svelget hardt. Selv om det hadde vært overveldende i går kveld, var det ikke slik han hadde håpet å ringe inn det nye året – ved å bryte det eneste løftet han hadde gitt seg selv!

Ikke noen god start, hva?

Han sukket og gned hånden over ansiktet, snudde seg den andre veien og tok opp telefonen for å sjekke hva klokken var. Han kunne ikke huske at han hadde stilt alarmen. Han og Natalie hadde snublet inn i leiligheten hans, og hadde praktisk talt falt i seng, ute av stand til å rive hendene fra hverandre lenge nok til å kunne stille vekkerklokken.

09.34.

Han satte seg straks opp, og tankene hans begynte å rase. Han hadde et planlagt keisersnitt midt på dagen. Etter at han hadde dusjet og syklet til jobben, ville han rekke det fint, det var det ingen tvil om.

Henry kastet et blikk ned på den fortsatt sovende Natalie. Burde han vekke henne? Hva skulle han si? Han hadde virkelig ikke lyst til å ta den pinlige samtalen over frokosten og love å ringe henne når han visste at han ikke kom til å gjøre det.

Han skjøv lakenet til side, tok boksershorts, bukse og skjorte, og gikk inn på badet. Han skulle dusje, pusse tennene … Og så skulle han be om unnskyldning, forklare at han var sent ute til jobben og forhåpentligvis unngå den samtalen han visste at hun ville ha.

Ville hun se ham igjen? Ville han ringe henne? De burde gjøre dette igjen en gang.

Nei.

Nei. Nei. Nei. Nei.

Hva er det jeg gjør?

Han vasket håret raskt og ble så stående et øyeblikk med hodet under strålen, mens han forsøkte å samle tankene og tømme hjernen for gårsdagens opplevelser. Greit, han hadde rotet det til ved første hinder, men han var en mann som trodde på nye sjanser, så han måtte gi seg selv den muligheten.

Ville hun være våken når han gikk ut? Måtte han snu seg bort så hun kunne kle på seg? Måtte han ha den forferdelige samtalen med henne mens han snudde ryggen til?

Det virket ikke riktig, men han måtte gjøre det. Han var en gentleman over alle ting, og hun fortjente sannheten. Dette kunne ikke være noe mer. De hadde hatt en flott kveld, og det var alt. Det endte her. Minner måtte være nok.

Han hvilte hånden på døren og pustet dypt inn et øyeblikk, så grep han håndtaket og gikk ut. «Er du våken? Vi må …»

Sengen var tom.

«Natalie?»

Det var ingen tegn til henne.

Hun hadde dratt. Bare sånn uten videre.

«Kanskje hun ikke ville ha den samtalen heller», tenkte han høyt, og visste ikke helt om han skulle bli glad eller skuffet over at hun forsvant.

*

Da heisen tok henne ned til første etasje, strevde Natalie med å få føttene tilbake i de høye hælene. Dørene gled opp, og et eldre ektepar kom inn akkurat idet hun trakk ned kanten på den korte kjolen for å dekke mer av lårene.

«God morgen», sa hun.

Kvinnen hevet et øyenbryn og sa: «Godt nytt år.»

Natalie smilte til dem begge, vel vitende om at mannen – kvinnens ektemann – så på henne med et smil om munnen.

Kona slo ham på armen med den sammenrullede avisen. «George! Se fremover!»

Natalie rettet seg opp og dukket ned i vesken for å hente telefonen og sjekke hva klokken var.

09.47! Tretten minutter til første arbeidsdag i den nye jobben! Hva ville de si? Og hun måtte hjem og skifte først. Hun kunne ikke dra til sykehuset i dette antrekket!

Hvorfor ble jeg med ham hjem? Han kunne ha vært hvem som helst! En øksemorder!

Men han hadde ikke sett ut som en. Han hadde virket ganske respektabel.

Men var det ikke det naboene alltid sa når de ble intervjuet på lokalnyhetene morgenen etter et blodbad?

Han virket så hyggelig! Holdt seg for seg selv. Ingen problemer i det hele tatt …

Det var meldinger på telefonen hennes. Moren og faren ønsket henne lykke til i den nye jobben. En fra bestevenninnen Gayle, som fortsatt bodde hjemme i Montana.

Nytt år, ny start! Jeg er ikke i tvil om at du kommer til å bli en stor suksess!

Hvordan skulle jeg fortelle henne at hun hadde snublet ved første hinder? At hun hadde gått ut for å ta en drink for å feire inn det nye året, og at hun hadde endt opp med å falle i armene på en mann og bli med ham hjem!

Det var ikke likt henne i det hele tatt. Natalie tok ikke slike sjanser. Hun hadde unngått menn etter Wades svik.

Hun skyldte på ensomheten. Det var en farlig ting.

Hun hadde flyttet fra familie og venner. Hun hadde forlatt dem i Montana for å flytte til New York, hvor hun hadde fått jobb på Heartlands Hospital på Manhattan.

Hun var ikke vant til en travel storby. Hun hadde bodd på en gård det meste av livet, og omgivelsene hennes var fjell og sletter. Hjemme kunne hun sitte med tankene sine i relativ fred og ro. Sitte ved en bekk og tenke og lytte til fuglene. Der var det store, åpne vidder med hester eller kveg. Ikke denne metropolen med skyskrapere, biler som kjørte støtfanger mot støtfanger, med tutende horn og tusenvis av mennesker som alle var opptatt med å finne et sted å gå, og som ikke hadde noe imot å støte borti deg uten å be om unnskyldning.

Så hun hadde blitt i leiligheten, spist det lille hun hadde tatt med seg, og ikke snakket med noen andre enn familien over telefon. Hun hadde savnet dem forferdelig. Følt hjemlengsel for første gang etter at hun forlot dem alle dagen etter jul.

Men etter hvert som nyttårsaften hadde nærmet seg, hadde hun kjent en besluttsomhet krype inn i sjelen og fortelle henne at det å gjemme seg bort i leiligheten ikke var slik hun hadde forestilt seg livet sitt i storbyen. Hun hadde bestilt sin første Cosmopolitan noensinne, fordi hun hadde lest om dem en gang. Og så, før hun hadde tatt en slurk, hadde hun snublet og sølt den ut over skjorten til en fyr.

Hun hadde blitt ydmyket. Prøvde å be om unnskyldning. Men stemmene deres bar ikke over musikken

Han hadde tatt tak i armen hennes da hun snublet, støttet henne, men han hadde ikke grepet henne hardt. Berøringen hadde vært mild, beroligende, og i det øyeblikket hun hadde fått fotfeste, hadde han sluppet taket og smilt, til tross for at Cosmopolitanen hadde satt flekker på den helt hvite skjorten hans.

Han hadde fått hjertet hennes til å banke. Det var helt sikkert! Han hadde virket så … omtenksom. Gentlemanaktig. Og så hadde han prøvd å si noe til henne, men musikken hadde vært så høy at det hadde vært umulig å høre ham. Han hadde vært den første som hadde vært snill mot henne her, så da han hadde foreslått at de skulle gå ut, hadde hun gått med på det.

Ute i den kjølige luften hadde hun hørt stemmen hans. Aksenten hans. Britisk! Og hun hadde funnet ut førsteinntrykket hadde vært riktig. Han var en gentleman. Og han var snill og omtenksom. Og han hadde lyttet til henne. Og så hadde nedtellingen begynt, og han hadde kysset henne på kinnet, og hun hadde vært så betatt, så fast bestemt på å akseptere hvem hun var nå, at hun hadde tatt ansiktet hans i hendene og presset leppene mot hans. Bare for å se. Bare for å se om det å kysse ham ville være så vidunderlig som hun hadde forestilt seg!

Og det hadde det vært. Spenningen og gleden og løftet om at det nye året skulle ringes inn, hadde virket litt magisk.

På en eller annen måte hadde de kommet seg hjem til ham, og allerede før de hadde kommet inn døren, hadde de vært i gang med å kle av hverandre.

Hun hadde trodd at sex med Wade hadde vært fantastisk. Hver gang de hadde vært sammen, hadde de elsket vilt og hektisk, og hun hadde trodd at det var spennende fordi de hadde tatt hverandre i små bruddstykker, på steder de ikke burde ha gjort det. Et restauranttoalett. Wades bil. En gang hadde de til og med gjort det ute i parken!

Hun hadde ikke fått nok av ham, og hun hadde lurt på om alle andres forhold var som hennes. Fullt av spenning og rå impulsivitet og spontanitet.

Men nå kunne hun se alt det for hva det var. Wade hadde aldri tatt henne med hjem til seg fordi han ikke kunne. De hadde elsket ulovlig og spennende fordi Wade hadde skjult en stor hemmelighet. En hun ikke hadde visst om.

Men Henry … Henry hadde tatt henne med hjem til seg, og han hadde vist henne hvordan en mann skulle være sammen med en kvinne. Lidenskapen deres hadde eksplodert, ja, men han hadde også vært i stand til å pirre henne og roe ned tempoet. Han hadde tatt seg tid til å forsikre seg om at hun var tilfreds om og om igjen før han tok sin egen nytelse, og hver gang hun hadde trodd at hun var utslitt og ikke lenger ville være i stand til å nå de svimlende høydene én gang til, hadde Henry motbevist henne og tatt henne med dit, og gledet seg over hvert eneste gisp og sukk. De hadde ledd sammen. Fnist. Hvilt. Og så begynt på nytt igjen. Og all hennes frykt for at han skulle se arrene hennes og dra i håndbrekket, hadde forsvunnet som ved et trylleslag.

Hun hadde sovnet i armene hans, tilfreds og lykkelig.

Hun hadde våknet med et rykk av lyden av en dør som lukket seg, blunket med øynene og minnet henne på at hun befant seg et fremmed sted og ikke i sin egen leilighet. Nattens hendelser hadde strømmet tilbake, og hun hadde satt seg opp og trukket det hvite lakenet opp for å dekke det nakne brystet.

Med bankende hjerte hadde hun hoppet opp av sengen for å lete etter klærne sine. Kjolen hadde ligget på soveromsgulvet. Hvor var undertøyet hennes? Til slutt hadde hun fått øye på den svarte blondetrusen som hang i over en stor medisinsk lærebok. Tittelen hadde hun ikke registrert.

Hvorfor hadde ikke Henry en klokke noe sted? Og hvor var telefonen hennes?

Hun hadde tatt en kort pause i flukten og lurt på om hun burde legge igjen en lapp.

Men hva ville poenget ha vært?

Da heisdørene åpnet seg i lobbyen, løp hun forbi det eldre ekteparet og ut for å orientere seg. Hun kikket til venstre, så til høyre, rakte opp hånden etter en taxi og hoppet inn i baksetet på den første som kom forbi.

«Inwood, takk.»

